God het vir ons elkeen besondere hemelse geskenke gegee. Ons almal het nie dieselfde geestelike geskenke van Hom ontvang nie. God het dit aan ons elkeen uitgedeel soos Hy goedgedink het. (Romeine 12:6, Die Boodskap)
Een ding wat ’n mens nogal gedaan kan maak, is om jouself en jou eie situasie die heeltyd met ander te vergelyk. Want jy sal altyd mense sien wat in beter of slegter posisies as jy is. Wat ryker en armer is. Wat hul roeping gevind het en dit merk waardig uitleef en hulle wat maar aanploeter met die lewe.
Martin Luther King jr stel dit só: “As iemand geroep word om ’n straatveër te wees, moet hy strate vee soos wat Michelangelo geskilder het, Beethoven gekomponeer het en Shakespeare geskryf het. Hy behoort die strate so goed te vee dat die engele in die hemel sal gaan stilstaan en sê: ‘Hier leef ’n geroepe straat- veër.’”
As jy dit waarvoor God jou geroep het, na die beste van jou vermoë doen, is jy nooit met onbenullighede besig nie. Dan leef jy sy plan vir jou lewe uit. En dan sal jy nooit moeg word vir dit waarmee jy besig is nie.